**ΑΝΑΚΟΙΝΩΣΗ**

**Ανακοίνωση Εθνικής Συνομοσπονδίας Ατόμων με Αναπηρία**

**Ο Πρωθυπουργός ανακοίνωσε σήμερα ότι η συμφωνία της Ε.Σ.Α.μεΑ. με το υπ. Εσωτερικών οδηγείται για ψήφιση στη Βουλή: 15 % ΑμεΑ στο δημόσιο**

Ιδιαίτερη τιμή επιφύλαξε η Βουλή των Ελλήνων με ειδική εκδήλωση για τα μέλη της Ελληνικής Εθνικής Αποστολής στους Παραολυμπιακούς Αγώνες του Ρίο, παρουσία του πρωθυπουργού Αλέξη Τσίπρα και του Προέδρου της Δημοκρατίας Προκόπη Παυλόπουλου. Οι Έλληνες αθλητές και αθλήτριες με αναπηρία αξίζουν τα συγχαρητήρια όλων μας για τα αποτελέσματα των προσπαθειών τους, ειδικά στις δύσκολες συνθήκες κατά τις οποίες προετοιμάζονται. Η Εθνική Συνομοσπονδία Ατόμων με Αναπηρία θα τιμήσει με τη σειρά της τους αθλητές σε εκδήλωση την ημέρα του Συλλαλητηρίου ενόψει της 3ης Δεκέμβρη Εθνικής Ημέρας ΑμεΑ, στις 5 Δεκέμβρη, στην πλατεία Συντάγματος, στο δρόμο του αγώνα!

Η Ε.Σ.Α.μεΑ. θέλει επίσης να χαιρετήσει τη δήλωση του Πρωθυπουργού κατά τη διάρκεια της εκδήλωσης στη Βουλή, σύμφωνα με την οποία το 15% των θέσεων στο Δημόσιο που προκηρύσσονται από το ΑΣΕΠ, θα καλύπτονται αποκλειστικά από άτομα με αναπηρία. Ο κ. Τσίπρας προανήγγειλε την κατάθεση σχετικού νομοσχεδίου τις επόμενες ημέρες.

Η Συνομοσπονδία χαιρετίζει αυτή τη δικαίωση της πολύμηνης προσπάθειας, που επετεύχθη με τις συνεχείς συναντήσεις και εργασίες με τον υπουργό Εσωτερικών Π. Κουρουμπλή και τον αναπληρωτή υπουργό Εσωτερικών Χρ. Βερναρδάκη. Αυτή η κατάκτηση σημαίνει πολλά για το αναπηρικό κίνημα της χώρας, αφού επιτέλους η ελληνική Πολιτεία αναγνωρίζει το έλλειμα προστασίας της εργασίας των ατόμων με αναπηρία και κινείται προς θετική κατεύθυνση.

Η Ε.Σ.Α.μεΑ. θα συνεχίσει να παρακολουθεί το θέμα, να παρεμβαίνει με τις προτάσεις και τις θέσεις της μέχρι την ολοκλήρωση του νόμου αλλά και της πλήρους και συνεπής εφαρμογής του.

Καλούμε δε τον πρωθυπουργό να προσχωρήσει στην κατάργηση των μειώσεων των επικουρικών συντάξεων και του εξωιδρυματικού επιδόματος που επιβλήθηκαν με τον τελευταίο νόμο 4387/2016.